Podmienky  pre prijímanie detí na školský rok 2024/2025

Na predprimárne vzdelávanie sa prijíma dieťa od troch rokov veku. Výnimočne možno do materskej školy prijať aj dieťa od dvoch rokov veku, ak sú vytvorené vhodné materiálne, personálne a iné potrebné podmienky (predovšetkým kapacitné podmienky). 
Kritéria pre prijímanie detí podľa školského zákona:
Prednostne sa budú prijímať deti :
a) pre ktoré je plnenie predprimárneho vzdelávania povinné, ďalej deti, ktoré pokračujú v plnení povinného predprimárneho vzdelávania,  následne deti, ktoré majú právo na prijatie na predprimárne vzdelávanie.
Pozn.: Právo na prijatie na predprimárne vzdelávanie podľa predpisov účinných od                                     1. septembra 2023 má na školský rok 2024/2025 len dieťa, ktoré dovŕši štyri roky veku do                  31. augusta 2024. Právo na prijatie na predprimárne vzdelávanie podľa predpisov účinných od 1. septembra 2023 na školský rok 2024/2025 sa uplatňuje podaním žiadosti o prijatie dieťaťa na predprimárne vzdelávanie v čase od 2. mája 2024 do 17. mája 2024.
b) deti na základe rozhodnutia súdu, pre ktoré je predprimárne vzdelávanie povinné.
Ďalšie podmienky prijímania detí do materskej školy v tomto poradí:
a) deti, ktoré už majú súrodenca v našej materskej škole.
b) ostatné deti v závislosti od veku a kapacity materskej školy .
c) deti, ktoré dosiahnu vek dvoch rokov do 31.augusta.
POŽIADAVKY NA DIEŤA:
· je citovo zrelé, dokáže zniesť odlúčenie od rodičov,
· má osvojené základné hygienické a samoobslužné návyky a sú primerane samostatné (pri obliekaní,  jedení, používaní WC),
· verbálne komunikuje s okolím,
· v MŠ sa netoleruje používanie plienok, cumľov.

Dieťa sa do MŠ prijíma na základe písomnej žiadosti zákonného zástupcu. Zákonný zástupca spolu s písomnou žiadosťou o prijatie dieťaťa do materskej školy (ďalej len „žiadosť“) predkladá aj potvrdenie o zdravotnom stave dieťaťa od všeobecného lekára pre deti a dorast, ktorého súčasťou je aj údaj o povinnom očkovaní (ďalej len „potvrdenie o zdravotnom stave dieťaťa“).
Toto potvrdenie o zdravotnom stave dieťaťa nie je potvrdením o akútnom zdravotnom stave dieťaťa, ale je potvrdením toho, že dieťa netrpí žiadnou takou chorobou, ktorej prejavy alebo dôsledky by mohli negatívne vplývať na jeho pobyt v materskej škole alebo ohrozovať, či obmedzovať výchovu a vzdelávanie jeho samotného alebo ostatných detí, ktoré sa na predprimárnom vzdelávaní v MŠ zúčastňujú.


Ak sa do materskej školy prijíma dieťa, ktoré má zariadením výchovného poradenstva a prevencie identifikované špeciálne výchovno-vzdelávacie potreby (ďalej len „ŠVVP“), zákonný zástupca musí okrem žiadosti o prijatie dieťaťa a potvrdenia o zdravotnom stave dieťaťa predložiť aj vyjadrenie príslušného zariadenia výchovného poradenstva a prevencie; ak ide o dieťa so zmyslovým a telesným postihnutím, aj vyjadrenie príslušného odborného lekára. Okrem toho je potrebné odporúčanie všeobecného lekára, či odporúča prijatie takéhoto dieťaťa  
 - do  bežnej MŠ alebo
 - do MŠ pre deti so ŠVVP.
!!Dôležité!!  :
Na žiadosti  musia byť podpisy oboch zákonných zástupcov!
Podpis oboch zákonných zástupcov dieťaťa sa nevyžaduje, ak:
- jednému z rodičov bol obmedzený alebo pozastavený výkon rodičovských práv a povinností vo veciach výchovy a vzdelávania dieťaťa, alebo ak spôsobilosť jedného z rodičov na právne úkony bola obmedzená (príklad: rozvod rodičov), je tu potrebné predložiť kópiu rozhodnutia súdu
- jeden z rodičov nie je schopný zo zdravotných dôvodov podpísať (je potrebné  potvrdenie od všeobecného lekára)
- vec neznesie odklad, zadováženie súhlasu druhého rodiča je spojené s ťažko prekonateľnou prekážkou a je to v najlepšom záujme dieťaťa (potrebné predložiť vyhlásenie).

